ΨΗΦΙΣΜΑ ΤΟΥ ΣΥΜΒΟΥΛΙΟΥ της 16ης Ιουνίου 1994 σχετικά με την ανάπτυξη της διοικητικής συνεργασίας για την εφαρμογή και την επιβολή της κοινοτικής νομοθεσίας στα πλαίσια της εσωτερικής αγοράς (94/C 179/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη δήλωση για την εφαρμογή του κοινοτικού δικαίου που εξέδωσε η διακυβερνητική διάσκεψη, στις 7 Φεβρουαρίου 1992, και η οποία προσαρτάται στη συνθήκη για την Ευρωπαϊκή Ένωση,

την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, στις 2 Δεκεμβρίου 1992, για τη λειτουργία της εσωτερικής αγοράς της Κοινότητας μετά το 1992: συνέχεια της έκθεσης Σάδερλαντ,

το ψήφισμα του Συμβουλίου της 7ης Δεκεμβρίου 1992 για τη λειτουργία της ενιαίας αγοράς (1),

την ανακοίνωση της Επιτροπής προς το Συμβούλιο, στις 22 Δεκεμβρίου 1993, για το στρατηγικό πρόγραμμα "Η μέγιστη αξιοποίηση των πλεονεκτημάτων της εσωτερικής αγοράς",

την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, στις 16 Φεβρουαρίου 1994, για την ανύπτυξη διοικητικής συνεργασίας για την εφαρμογή και επιβολή της κοινοτικής νομοθεσίας στην εσωτερική αγορά,

την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή, στις 16 Δεκεμβρίου 1993, για την αντιμετώπιση των επειγόντων περιστατικών κατά την εφαρμογή των κοινοτικών κανόνων,

το ψήφισμα του Ευρωπαϊκό Κοινοβουλίου της 20ής Απριλίου 1994 σχετικά με την ανακοίνωση της Επιτροπής προς το Συμβούλιο για τη "Μέγιστη αξιοποίηση των πλεονεκτημάτων της εσωτερικής αγοράς: στρατηγικό πρόγραμμα",

το ψήφισμα που ενέκρινε το Συμβούλιο στις 30 Μαΐου 1994 σχετικά με το συντονισμό για την ανταλλαγή πληροφοριών μεταξύ διοικήσεων,

Εκτιμώντας:

ότι τα κράτη μέλη υποχρεούνται, δυνάμει του άρθρου 5 της συνθήκης, να διευκολύνουν την επίτευξη του έργου της Κοινότητας και, για το σκοπό αυτό, είναι ανάγκη να συνεργάζονται μεταξύ τους και με τα όργανα της Κοινότητας-

ότι, για την καλή λειτουργία της Κοινότητας, είναι σημαντικό να αυξηθεί η αμοιβαία εμπιστοσύνη και η διαφάνεια μεταξύ των διοικήσεων και δι'αυτού να εξασφαλισθεί ότι η κοινοτική νομοθεσία επιβάλλεται πραγματικά, αποτελεσματικά και ομοιόμορφα σε όλα τα κράτη μέλη-

ότι η διοικητική συνεργασία θα οδηγήσει σε οφέλη των επιχειρήσεων και των καταναλωτών, διευκολύνοντάς τους να αξιοποιήσουν τα δικαιώματα που τους παρέχει η εσωτερική αγορά-

ότι η λειτουργία της εσωτερικής αγοράς καθιστά αναγκαία μεγαλύτερη συνεργασία μεταξύ διοικήσεων ώστε να εξασφαλισθεί η τήρηση των κοινοτικών κανόνων-

ότι η διοικητική συνεργασία θα πρέπει να τηρεί τις αρχές, αφενός, της αναλογικότητας μεταξύ των αιτημάτων προς τις διοικήσεις και των πλεονεκτημάτων που θα προκύψουν από τη συνεργασία αυτή, και, αφετέρου, της απαραίτητης εμπιστευτικότητας και του εμπορικού και του επαγγελματικού απορρήτου, και επίσης πρέπει να αποφεύγει την άσκοπη γραφειοκρατική επιπλοκή και την επικάλυψη υπαρχόντων συστημάτων, και να ακολουθεί τις διοικητικές δομές των κρατών μελών-

ότι η δοικητική συνεργασία θα πρέπει να διεξάγεται σύμφωνα με τις ισχύουσες κοινοτικές και εθνικές διατάξεις για την προστασία των δεδομένων προσωπικού χαρακτήρα-

ΚΑΛΩΣΟΡΙΖΕΙ την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για την ανάπτυξη διοικητικής συνεργασίας για την εφαρμογή και επιβολή της κοινοτικής νομοθεσίας στην εσωτερική αγορά-

ΚΑΛΩΣΟΡΙΖΕΙ την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Κοινωνική και Οικονομική Επιτροπή για την αντιμετώπιση επειγόντων περιστατικών κατά την εφαρμογή των κοινοτικών κανόνων, καθώς και τις προτάσεις της Επιτροπής για τη βελτίωση των ισχυόντων μηχανισμών-

ΚΑΛΩΣΟΡΙΖΕΙ την πρωτοβουλία της Επιτροπής να αναλάβει πρόγραμμα συνομιλιών με τους υπαλλήλους που είναι επιφορτισμένοι με την επιβολή της νομοθεσίας στα κράτη μέλη, προκειμένου να καθορισθούν οι ανάγκες διοικητικής συνεργασίας στους διάφορους τομείς-

ΣΥΜΦΩΝΕΙ ότι απαιτούνται συνεχείς προσπάθειες για να βελτιωθεί η επικοινωνία μεταξύ διοικήσεων για την πραγματική, αποτελεσματική και ομοιόμορφη εφαρμογή των κοινοτικών διατάξεων σχετικά με την εσωτερική αγορά, και ότι πρέπει να εξετασθούν χωριστά οι ανάγκες κάθε τομέα-

ΖΗΤΑ από τα κράτη μέλη να διευκολύνουν αυτή τη συνεργασία μεταξύ των διοικήσεων τους, και μεταξύ των διοικήσεων τους και της Επιτροπής, ιδίως κοινοποιώντας στην Επιτροπή, μέχρι το τέλος του 1994, σημεία επαφής και βασικά πληροφοριακά στοιχεία για τις διοικητικές δομές τους, προκειμένου να επιτύχουν καλύτερη κατανόηση των διοικητικών δομών κάθε κράτους μέλους για τους τομείς που απαριθμούνται στο παράρτημα, εκτός εάν η Επιτροπή αναφέρει ότι έχει ήδη γίνει η κοινοποίηση αυτή-

ΕΠΙΒΕΒΑΙΩΝΕΙ ότι τα σημεία επαφής θα είναι πρόσωπα ή υπηρεσίες τα οποία τα κράτη μέλη θα επιφορτίσουν ρητά με τον εσωτερικό συντονισμό των τομέων που απαριθμούνται στο παράρτημα, με σκοπό να εξασφαλισθεί σύνδεσμος μεταξύ των εθνικών διοικητικών αρχών των επιφορτισμένων με την εφαμογή των κανόνων που αφορούν την εσωτερική αγορά, και μεταξύ αυτών και της Επιτροπής-

ΑΝΑΓΝΩΡΙΖΕΙ ότι η κυριότερη λειτουργία των σημείων επαφής συνίσταται στη συνεργασία μέσω της ανταλλαγής πληροφοριών με ευέλικτο, ρεαλιστικό και οικονομικό τρόπο, προκειμένου να προαχθεί η αμοιβαία εμποιστοσύνη όσον αφορά την εφαρμογή των κοινοτικών κανόνων, ενώ παράλληλα θα αποφευχθεί η άσκοπη γραφειοκρατική επιπλοκή και η επικάλυψη με υπάρχοντα συστήματα, και θα τηρούνται οι διοικητικές δομές των κρατών μελών και οι απαιτήσεις για αναλογικότητα, εμπιστευτικότητα, τήρηση του εμπορικού και επαγγελματικού απορρήτου και προστασία των δεδομένων προσωπικού χαρακτήρα,

ΚΑΛΕΙ την Επιτροπή και τα κράτη μέλη:

α) να ακολουθήσουν ενεργά το πρόγραμμα συνομιλιών στα πλαίσια των αρμόδιων επιτροπών, εφόσον υπάρχουν, με σκοπό να καθοριστούν οι ανάγκες και να επιτευχθεί, ενδεχομένως, συμφωνία όσον αφορά τις κατάλληλες πρακτικές και διαδικασίες σε κάθε τομέα-

β) να συνεχίσουν τις εργασίες στα πλαίσια των αρμοδίων οργάνων για τον καθορισμό των προτεραιοτήτων όσον αφορά την εγκατάσταση τηλεματικών δικτύων μεταξύ διοικήσεων, καθώς και τις εργασίες για την τοποθέτηση δικτύων για τα οποία έχουν καθοριστεί η αναγκαιότητα και η βιωσιμότητα,

ΚΑΛΕΙ την Επιτροπή:

α) να διαδραματίσει καθοριστικό ρόλο και κατά προτεραιότητα στην πρακτική οργάνωση της συνεργασίας μεταξύ των αρμόδιων διοικήσεων των κρατών μελών και των υπηρεσιών της Επιτροπής στα πλαίσια των υφιστάμενων οργάνων και επιτροπών-

β) να προτείνει της προσαρμογές της κοινοτικής νομοθεσίας οι οποίες θα αποδειχθούν αναγκαίες με βάση τις εμπειρίες που θα αντληθούν από τη διοικητική συνεργασία-

γ) να λάβει, όπου απαιτείται, συμπληρωματικά μέτρα προς υποστήριξη της διοικητικής συνεργασίας, όπως διοργάνωση σεμιναρίων και δημοσίευση ερμηνευτικών οδηγών-

δ) να αναφέρει τα σχετικά με τις εξελίξεις στη διοικητική συνεργασία στην ετήσια έκθεση της Επιτροπής σχετικά με την εσωτερική αγορά,

ΣΗΜΕΙΩΝΕΙ ότι η Επιτροπή θα υποβάλει, όπου απαιτείται, τις κατάλληλες προτάσεις σχετικά με τους συμπληρωματικούς πόρους που ενδέχεται να απαιτηθούν για τα μέτρα υποστήριξης-

ΑΝΑΛΑΜΒΑΝΕΙ ΤΗΝ ΥΠΟΧΡΕΩΣΗ να μελετήσει τις προτάσεις της Επιτροπής για βελτίωση των διοικητικών επαφών μεταξύ κρατών μελών και μεταξύ αυτών και της Επιτροπής προς ενίσχυση της ελεύθερης κυκλοφορίας των εμπορευμάτων, των προσώπων, των υπηρεσιών και των κεφαλαίων.

(1) ΕΕ αριθ. C 334 της 18. 12. 1992, σ. 1.

ΠΑΡΑΡΤΗΜΑ

ΠΡΟΓΡΑΜΜΑ ΣΥΖΗΤΗΣΕΩΝ ΣΧΕΤΙΚΑ ΜΕ ΤΗ ΔΙΟΙΚΗΤΙΚΗ ΣΥΝΕΡΓΑΣΙΑ ΓΙΑ ΤΗΝ ΕΦΑΡΜΟΓΗ ΚΑΙ ΤΗΝ ΕΠΙΒΟΛΗ ΤΗΣ ΚΟΙΝΟΤΙΚΗΣ ΝΟΜΟΘΕΣΙΑΣ ΣΤΑ ΠΛΑΙΣΙΑ ΤΗΣ ΕΣΩΤΕΡΙΚΗΣ ΑΓΟΡΑΣ Τομείς - Τεχνική εναρμόνιση: οδηγίες για την κατάργηση των εμποδίων στις συναλλαγές

- Δημόσιες συμβάσεις

- Πυροβόλα όπλα

- Αγαθά διπλής χρήσεως

- Οδηγία για τη γενική ασφάλεια των προϊόντων

- Τηλεπικοινωνίες

- Είδη διατροφής, υγεία των ζώων και των φυτών και κτηνιατρικά φάρμακα

- Κοινοποίηση τεχνικών διατάξεων

- Τελωνεία

- Φορολογία

- Πρόδρομες ουσίες ναρκωτικών

- Πολιτιστικά αγαθά

- Δικαίωμα εγκατάστασης

- Εταιρικό δίκαιο

- Ασφάλειες, τράπεζες και κινητές αξίες

- Πνευματική ιδιοκτησία

- Ραδιοτηλεοπτικές μεταδόσεις

- Μεταφορές.